input: KOMISJONI RAKENDUSMÄÄRUS (EL) nr 635/2014,
  13. juuni 2014,
  millega avatakse tariifikvoot tööstusliku suhkru impordiks kuni turustusaasta 2016/2017 lõpuni
  EUROOPA KOMISJON,
  võttes arvesse Euroopa Liidu toimimise lepingut,
  võttes arvesse Euroopa Parlamendi ja nõukogu 17. detsembri 2013. aasta määrust (EL) nr 1308/2013, millega kehtestatakse põllumajandustoodete ühine turukorraldus ning millega tunnistatakse kehtetuks nõukogu määrused (EMÜ) nr 922/72, (EMÜ) nr 234/79, (EÜ) nr 1037/2001 ja (EÜ) nr 1234/2007, (1)eriti selle artiklit 193,
  ning arvestades järgmist:
  (1)
  Määruse (EL) nr 1308/2013 artikli 139 lõike 1 punktis a on sätestatud, et kõnealuse määruse artikli 140 lõikes 2 osutatud tooteid võib toota suhkrust, mis ületab artiklis 136 osutatud kvooti. Samas võib osutatud tooteid valmistada ka liitu imporditud suhkrust. Selleks et vajaliku toorainega varustamine oleks tagatud, tuleks peatada teatavate tööstusliku suhkru koguste suhtes kohaldatavad imporditollimaksud.
  (2)
  Viimaste turustusaastate kogemused on näidanud, et määruse (EL) nr 1308/2013 artikli 140 lõikes 2 osutatud toodete tootmiseks ette nähtud suhkru imporditollimaksude peatamine turustusaastal 400 000 tonni suuruse koguse ulatuses on olnud piisav, et tagada selliste toodete liidus tootmiseks vajalik pakkumine kõnealusel turustusaastal.
  (3)
  Tagamaks sidusrühmadele, et määruse (EL) nr 1308/2013 artikli 140 lõikes 2 osutatud toodete tootmiseks ette nähtud tooraine on pidevalt kättesaadav igal turustusaastal kuni kvoodisüsteemi lõpuni, on asjakohane ette näha teatava koguse suhkru imporditollimaksude peatamine turustusaastatel 2014/2015 kuni 2016/2017.
  (4)
  Peale selle on komisjoni määruse (EÜ) nr 891/2009 (2) artikliga 11 ette nähtud järjekorranumbriga 09.4390 tööstusliku importsuhkru tariifikvootide haldamine.
  (5)
  Seepärast on vaja määrata kindlaks tööstusliku suhkru kogused, mille suhtes turustusaastatel 2014/2015 kuni 2016/2017 imporditollimakse ei kohaldata.
  (6)
  Käesoleva määrusega ette nähtud meetmed on kooskõlas põllumajandusturgude ühise korralduse komitee arvamusega,
  ON VASTU VÕTNUD KÄESOLEVA MÄÄRUSE:
  Artikkel 1
  CN-koodi 1701 alla kuuluva tööstusliku suhkru (järjekorranumber 09.4390) suhtes peatatakse imporditollimaksud 400 000 tonni ulatuses kolmel turustusaastal alates 1. oktoobrist 2014 kuni 30. septembrini 2017.
  Artikkel 2
  Käesolev määrus jõustub seitsmendal päeval pärast selle avaldamist Euroopa Liidu Teatajas.
  Seda kohaldatakse alates 1. oktoobrist 2014 kuni 30. septembrini 2017.
  Käesolev määrus on tervikuna siduv ja vahetult kohaldatav kõikides liikmesriikides.
  Brüssel, 13. juuni 2014